गौतम गंभीर ने अवैध कॉलोनियों को नियमित करने को लेकर 'आप' पर साधा निशाना, कहा - हम वादों को पूरा भी करते हैं  
केंद्र सरकार ने अवैध कॉलोनियों को किया नियमित
गौतम गंभीर ने आम आदमी पार्टी पर साधा निशाना
कहा- हम अपने वादे पूरे करते हैं
दिल्ली से सांसद गौतम गंभीर ने केंद्र सरकार द्वारा राजधानी की 1700 अवैध कॉलोनियों को नियमित करने के फैसले को लेकर आम आदमी पार्टी की सरकार पर निशाना साधा है. उन्होंने कहा कि वह (आप) सिर्फ वादा करते हैं जबकि हम (बीजेपी) अपने वादे को पूरा करके दिखाते हैं. केंद्र सरकार ने जिन 1700 कॉलोनियों को नियमित किया है उनमें 40 लाख लोग रहते हैं. केंद्र सरकार के इस फैसले के लिए हम पीएम मोदी का धन्यवाद करते हैं. यह दीवाली दिल्ली के लिए बेहद खास होने वाली है. बता दें कि केंद्र सरकार ने बुधवार को कई अहम फैसले लिये. केंद्रीय कैबिनेट की बैठक में एक तरफ सरकार ने ईंधन के खुदरा कारोबार को गैर- पेट्रोलियम कंपनियों के लिए खोलने का फैसला लिया. तो दूसरी तरफ दीवाली से ठीक पहले दिल्ली की अनियमित कॉलोनियों में रहने वाले लोगों को बड़ा तोहफा देते हुए 1797 कॉलोनियों को नियमित करने का फैसला लिया था.
दिल्ली विधानसभा चुनाव से ठीक पहले सरकार के इस फैसले को मास्टरस्ट्रोक कहा जा रहा है और माना जा रहा है कि सियासी तौर पर इसके दूरगामी परिणाम होंगे. इसी तरह, किसानों को भी तोहफा दिया. सरकार ने गेहूं का न्यूनतम समर्थन मूल्य (एमएसपी) 85 रुपये बढ़ाकर 1,925 रुपये क्विंटल कर दिया. वहीं दलहनों के एमएसपी में 325 रुपये क्विंटल तक की वृद्धि की गई है. पिछले साल यह 1,840 रुपये प्रति क्विंटल था. चालू फसल वर्ष के लिये जौ का एमएसपी भी 85 रुपये बढ़ाकर 1,525 रुपये प्रति क्विंटल कर दिया गया है जो कि पिछले साल 1,440 रुपये प्रति क्विंटल था. 
वहीं इससे पहले एनडीटीवी से बातचीत में कहा था कि अगर आप सच्चे हैं तो आप अपनी लड़ाई बिल्कुल कानून के दायरे में जाकर लड़ेंगे. अगर उनके पास कोई भी सबूत है तो मेरे ऊपर क्रिमिनल केस डालिए मैं कोर्ट में खड़ा होकर इसका जवाब दूंगा.  अगर आपके पास कोई भी सबूत है तो मैं राजनीति से संन्यास लेने के लिए तैयार हूं. और संन्यास पत्र भी केजरीवाल जी ही लिखें. मैं जनता के बीच दस्तखत करने को तैयार हूं.' गौतम गंभीर ने कहा था कि अगर आपके पास कोई सबूत नहीं है तो क्या आप राजनीति से संन्यास लेंगे?  मैं ऐसी कोई टिप्पणी नहीं कर रहा कि यह पर्चे आतिशी या आम आदमी पार्टी ने ही बंटवाये हैं. इसकी जांच होनी चाहिए और अगर मेरे या बीजेपी के खिलाफ कोई भी सबूत मिलता है तो मैं संन्यास लेने को तैयार हूं.